Marvel-antihelte klar i ny Thunderbolts trailer

Har du nogensinde tænkt: Hvad nu hvis Avengers, men med lidt mere rod i moralen? Så har Marvel Studios nu svaret til dig! I forbindelse med Super Bowl-finalen er den første trailer til Thunderbolts er landet, og den lover en omgang kaotisk, skruppelløs action med et hold, der mest af alt ligner Avengers’ vilde fætter, man ikke inviterer til familiefesten.

I stedet for nobel heltemod får vi en broget flok af antihelte og eks-skurke, der pludselig befinder sig i en dødsfælde sat op af den mystiske Valentina Allegra de Fontaine. Thunderbolts samler Yelena Belova (Florence Pugh), Bucky Barnes aka Winter Soldier (Sebastian Stan), den brutale US Agent John Walker (Wyatt Russell), den snu Taskmaster (Olga Kurylenko), den gådefulde Ghost (Hannah John-Kamen) og Red Guardian (David Harbour), der stadig ligner en forhenværende russisk Captain America på steroider.

De skal på en livsfarlig mission, hvor de tvinges til at konfrontere de mørkeste hjørner af deres fortid. Men spørgsmålet er, om dette dysfunktionelle hold kan finde sammen – eller om de river hinanden i stykker, før de overhovedet når målet?

Ud over det imponerende gensyn med velkendte MCU-ansigter byder Thunderbolts også på nye ansigter i universet, heriblandt Lewis Pullman, Geraldine Viswanathan, Chris Bauer og Wendell Edward Pierce. Filmen er instrueret af Jake Schreier, mens Marvel-bossen Kevin Feige står bag som producer.

Thunderbolts rammer biograferne til maj, og hvis du er træt af pæne helte med perfekte frisurer, så er det her måske holdet for dig!

Marvel-antihelte klar i ny Thunderbolts trailer